Man, buurvrou buite hul huise doodgeskietArgieffoto Twee mense in Noordwes, ŉ man en sy buurvrou, is dood toe hulle gaan ondersoek instel het nadat hulle skote buite hul huise gehoor het. Albei is geskiet. Lt.kol. Amanda Funani, woordvoerder van die polisie, het gesê vyf mense is Saterdag tydens dié voorval in Uitbreiding 11 van Khuma buite Stilfontein gewond. Volgens Funani word daar beweer dat die vyf mense, insluitend die man en sy buurvrou, omstreeks 20:00 geskiet is. Die man het op die toneel gesterf, terwyl die 30-jarige buurvrou op pad na die hospitaal gesterf het. Die verdagtes het onmiddellik ná die skietery van die toneel gevlug en die polisie is ontbied. Die polisie het inligting ontvang dat die verdagtes in twee voertuie op pad na Hartbeesfontein is en beamptes het die voertuie voorgekeer. Tien verdagtes is in hegtenis geneem. Volgens Funani is die motief vir die voorval nog nie bekend nie, maar vorm deel van die polisie se ondersoek. Die tien verdagtes sal Maandag in die Klerksdorp-landdroshof verskyn op twee aanklagte van moord, vier van poging tot moord en die onwettige besit van vuurwapens en ammunisie.